Diari Oficial de la Generalitat Valenciana


Sumari del DOGV 3636, del 30-11-1999 (1999/10409)

ORDRE de 18 de novembre de 1999, del conseller de Justícia i Administracions Públiques, per la qual es constitueix la Comissió Gestora de l'entitat local inframunicipal del Perelló (Sueca).
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3636

Data del DOGV
:   30-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10239


Data del document
:   18-11-1999

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

 Descriptors 

:   * Sueca
    * administració local
    * municipi

ORDRE de 18 de novembre de 1999, del conseller de Justícia i Administracions Públiques, per la qual es constitueix la Comissió Gestora de l'entitat local inframunicipal del Perelló (Sueca). [1999/M10040]
  
El Consell de la Generalitat Valenciana, mitjançant el Decret 43/1999, de 23 de març, va aprovar la constitució de l'entitat local d'àmbit inframunicipal del Perelló, a Sueca.
  
L'article 2 de dit decret estableix que «es constituirà una comissió gestora que regirà la nova entitat fins a les pròximes eleccions locals, conforme a allò que disposa el Decret 102/1988, de 18 de juliol, del Govern Valencià».
  
L'article 3 del Decret 102/1988, de 18 de juliol, del Consell de la Generalitat Valenciana, pel qual es regula la constitució de comissions gestores, en entitats locals d'àmbit territorial inferior al municipi, estableix: «En les entitats d'àmbit territorial inferior al municipi, de nova creació, serà d'aplicació allò que disposa l'article 1, fins que se celebren les eleccions corresponents».
  
Per la seua banda, l'article 1 citat diu, textualment, en els seus dos primers paràgrafs: «U. En les entitats d'àmbit territorial inferior al municipi en què, després de la celebració de les oportunes eleccions locals parcials, no s'haguera presentat cap candidatura per a l'elecció d'alcalde pedani, es procedirà pel conseller d'Administració Pública, a iniciativa pròpia o a sol·licitud de part interessada, a la constitució d'una comissió gestora integrada per tres o cinc membres, segons que el nucli de població siga inferior o superior a 250 residents.»
  
«En cas que el nombre de membres de la comissió gestora, per aplicació de la regla anterior, depassara el terç del de regidors que integren l'ajuntament, el nombre de membres de la comissió gestora serà de tres.»
  
«Dos. La determinació de nombre de membres de la comissió gestora que correspon a cada partit, federació coalició o agrupació d'electors es durà a terme per la Junta Electoral de Zona, i, d'haver conclòs aquesta el seu mandat, pel conseller d'Administració Pública, que aplicarà el procediment establit en l'article 163 de la Llei Orgànica 5/1985, de 19 de juny, de Règim Electoral General, de conformitat amb els resultats de les últimes eleccions per a l'ajuntament, en la secció o seccions constitutives de l'entitat d'àmbit territorial inferior al municipi afectat.»
  
«La designació dels membres de la comissió gestora es realitzarà pel conseller d'Administracions Pública, oïts prèviament els representants de cada partit, federació, coalició o agrupació citats».
  
En aplicació del procediment transcrit, la Junta Electoral de Zona va determinar que la composició política de la citada comissió seria la següent: quatre vocals per al Partit Independents del Perelló-Mareny (IPM) i un vocal per al Partido Socialista Obrero Español. Concedit tràmit d'audiència a les dues formacions polítiques al·ludides, la primera d'elles va proposar els vocals que hauran de representar-la en la comissió.
  
Pel contrari, el Partido Socialista Obrero Español no va presentar, dins del tràmit d'audiència, cap proposta.
  
Per tot això, considerant complides les prescripcions contingudes en el Decret 102/1988, de 18 de juliol, del Govern Valencià, i fent ús de les facultats que em confereix l'article 1, 2n, de la dita norma,
  
DISPOSE
  
Article 1
  
1. L'Entitat Local d'Àmbit Inframunicipal del Perelló es regirà per una comissió gestora, que exercirà les seues funcions fins a la celebració de les pròximes eleccions locals.
  
2. La citada comissió gestora estarà constituïda pels quatre vocals corresponents al Partit Independents del Perelló-Mareny (IPM), quedant vacant la vocalia corresponent al Partido Socialista Obrero Español, en no haver efectuat aquesta formació política cap proposta.
  
3. Per consegüent, es designen com a membres de la citada comissió gestora els següents electors de l'entitat local inframunicipal:
  
- Paloma del Carmen Miralles Cano
  
- Enrique Marco Figueres
  
- José Miguel Ros Alberola
  
- Pedro Javier Granell Blasco
  
Article 2
  
Els vocals designats, assistits pel secretari de l'Ajuntament de Sueca, que actuarà com a fedatari públic, es reuniran el dia 5 de desembre de 1999, a les 12.00 hores, a les dependències municipals del Perelló, a fi de celebrar la sessió constitutiva de la comissió gestora i d'elegir president d'aquesta, conforme al procediment establit en l'article 1.3a del Decret 102/1988, del Consell de la Generalitat Valenciana, abans citat.
  
En la mateixa sessió es determinarà la seu de la comissió gestora.
  
València, 18 de novembre de 1999
  
El conseller de Justícia i Administracions Públiques,
  
SERAFÍN CASTELLANO GÓMEZ